"Café, gipfeli, mars?"

Da Chatrina Josty

En il biro grond na datti nagina sfera privata. Nagina, absolutamain nagina. Sche jau vuless damai ina giada per exempel mangiar ina buna pralina, che jau hai survegnì da mes vischin per exempel, lura vesa quai segir insatgi e vul era avair in. Per betg cumenzar ina discussiun pli lunga e pli dad auta che pudess svegliar l’attenziun da quels che sesan en l’auter chantun dal biro grond, dun jau halt nà ina pralina a quels che han dumandà.
Ditg curt: En il biro grond ha mintgin la survista totala sur da quai ch’ils auters mangian. Da quai pon ins però era profitar. "Poss jau era avair in?" u perfin tut senza dumandar prend jau mintgatant in u l’auter urset da gumma dals collegas che han chalà da fimar e che cumpenseschan ussa las cigarettas cun animalets da schelatina. Els èn forsa era cuntents da parter; perquai che uschiglio mangian els in satget suenter l’auter enfin ch’els han mal il venter. En in auter chantun dal biro grond datti da quellas collegas che han forsa propi in pau mal il venter, ma perquai ch’insatgi ch’è en il venter dat pajadas ed ha fom. Also nà cun food! Quai èn lura quellas ch’han uschè blera rauba da mangiar sin il pult che jau hai pers la survista. Pers la survista, ma survegnì in pau fom, cun guardar co ch’insatgi mangia in cornet da la cafetaria u in da quels buns paunins da la proxima furnaria. Na, jau na vi en sasez betg mangiar tranter l’ensolver ed il gentar ed era betg tranter gentar e tschaina en biro. Jau emprov da tadlar bain sin mes corp e sche quai è propi ina fom che s’ha annunziada. Gea, quai è ina pitschna fom, stoss jau constatar e tuttina ir spert giu en il Coop. Pratic, in Coop sper il biro, pensa uss forsa il lectur e la lectura, jau di: privlus! Perquai che il pli tard giu en butia, en vista a las curunas plainas ed a las savurs carmalantas daventa la pitschna fom ina gronda ed jau turn cun bratscha plaina en biro. «Forsa in pau exagerà, tut quai che jau hai cumprà?» ma stoss jau dumandar, perquai ch’ils collegas ma guardan da quai curius. "Avessas forsa era gugent in mars?" dumond jau tras il biro e part mia preda.

Chatrina Josty lavura en in biro grond a Cuira. En las PUNTS scriva ella sur dal mintgadi en il biro grond, sch’ella n’è betg gist sin tura da cumpra en il Coop.